Na osnovu člana 38 Zakon o teritorijalnoj organizaciji Crne Gore ("Službeni list CG", br. 54/11, 26/12, 27/13, 62/13, 12/14, 3/16, 31/17, 86/18, 3/20 i 92/22) i člana 54 stav 1 tačka 2 Statuta Glavnog grada ("Službeni list CG - Opštinski propisi", br. 8/19 i 20/21), Skupština Glavnog grada - Podgorice, na sjednici održanoj 6. oktobra 2022. godine, donijela je:

ODLUKU

o obrazovanju Organizacionog odbora za

stvaranje uslova za početak rada novoosnovane opštine Zeta

Član 1

Obrazuje se Organizacioni odbor za stvaranje uslova za početak rada novoosnovane opštine Zeta (u daljem tekstu: Odbor) u sastavu:

**1. mr Snežana Popović,** sekretarka Sekretarijata za finansije - predstavnica Glavnog grada - Podgorice;

**2. Mladen Ilić,** direktor Direkcije za imovinu - predstavnik Glavnog grada - Podgorice;

**3. Miljan Barović,** sekretar Sekretarijata za planiranje prostora i održivi razvoj - predstavnik Glavnog grada - Podgorice;

**4. Ratko Stijepović,** predsjednik Skupštine Opštine u okviru Glavnog grada Golubovci - predstavnik Opštine Zeta;

**5. Slađana Anđušić,** vršiteljka dužnosti sekretarke Sekretarijata za lokalnu upravu Opštine u okviru Glavnog grada Golubovci - predstavnica Opštine Zeta;

**6. Vesna Maraš,** rukovoditeljka Sektora za finansije u Sekretarijatu za lokalnu upravu Opštine u okviru Glavnog grada Golubovci - predstavnica Opštine Zeta;

**7. Dragiša Janjušević,** državni sekretar - predstavnik Ministarstva javne uprave.

Član 2

Zadatak Odbora je da predlaže:

* način uređenja odnosa između Glavnog grada i novoosnovane opštine Zeta,
* teritorijalno razgraničenje između Glavnog grada i novoosnovane opštine Zeta,
* način podjele imovine Glavnog grada i novoosnovane opštine Zeta,
* kao i druge aktivnosti za stvaranje uslova za početak rada novoosnovane opštine Zeta.

**Član 3**

Predsjednika Odbora bira Odbor na prvoj sjednici iz reda svojih članova.

Odbor donosi Poslovnik o radu kojim se uređuje način rada i odlučivanja i druga pitanja od značaja za rad Odbora.

**Član 4**

Odbor može, preko predsjednika odbora, tražiti od nadležnih organa podatke i informacije i angažovati stručna lica iz organa lokalne uprave i stručnjake iz drugih organa i institucija, za realizaciju konkretnih zadataka čije izvršenje je od značaja za kvalitetan rad Odbora.

**Član 5**

Administrativno - tehničke poslove za potrebe Odbora vrši Služba Skupštine Glavnog grada i Služba Skupštine Opštine u okviru Glavnog grada Golubovci.

Član 6

Ova odluka stupa na snagu danom objavljivanja u "Službenom listu Crne Gore - Opštinski propisi".

Broj: 02-016/22-649

Podgorica, 6. oktobar 2022. godine

**SKUPŠTINA GLAVNOG GRADA - PODGORICE**

**PREDSJEDNIK,**

**dr Đorđe Suhih**